LV Eiropas Savienības Oficiālais Vēstnesis C 455/11

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2016/C 455/08)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

Padomes Regula (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

WEST WALES CORACLE CAUGHT SEWIN

EK Nr.: UK-PGI-0005-01180 – 12.11.2013.

AĢIN ( X ) ACVN ( )

1. Nosaukums

West Wales Coracle Caught Sewin

2. Dalībvalsts vai trešā valsts

Apvienotā Karaliste

3. Lauksaimniecības produkta vai pārtikas produkta apraksts

3.1. Produkta veids

1.7. grupa. Svaigas zivis, gliemji un vēžveidīgie un to izstrādājumi

3.2. Produkta apraksts, uz kuru attiecas nosaukums, kas minēts 1. punktā

West Wales Coracle Caught Sewin ir nosaukums, ar ko apzīmē taimiņus (Salmo trutta), kuri nozvejoti, izmantojot tradicionālu un senu Velsas metodi – zveju ar pītām laivām.

Svaigi taimiņi West Wales Coracle Caught Sewin ir spoži sudraboti, ar daudziem melniem lāsumiem, kas atrodas gan virs, gan zem sānu līnijas. Taimiņa gaļa ir stingra, tai piemīt labs muskuļu tonuss un svaiga zivju smarža. Gaļa ir raksturīgā liegi sārtā krāsā, taču tā var nedaudz atšķirties, jo taimiņi barojas tikai jūrā un tur uzņemtā barība ietekmē to gaļas krāsu.

Taimiņi West Wales Coracle Caught Sewin ir unikāli, jo tos nozvejo, tiklīdz tie no jūras bēguma laikā ir iepeldējuši upes plūdmaiņu ūdeņos. To svaigumu apliecina tas, ka ķidāšanas laikā to gremošanas traktā joprojām var atrast jūrā uzņemtās barības atliekas, piemēram, tūbītes. Zivis ir svaigas, ar stingru gaļu un izcilu muskuļaudu kvalitāti, tāpēc gaļas konsistence ir blīvāka. Tām ir redzami iegarena, labi attīstīta forma bez pārmērīga tauku slāņa, un tā izveidojusies, pateicoties migrācijas laikā nopeldētajiem lielajiem attālumiem un jūrā pieejamajām barošanās vietām, kurās atrodama ļoti kvalitatīva barība. Taimiņu West Wales Coracle Caught Sewin forma un lielums var atšķirties, jo tie auguši savvaļā. Tie nesatur nekādas mākslīgas piedevas un/vai krāsvielas.

Vismazākie taimiņi West Wales Coracle Caught Sewin sver vismaz 1 kg, bet vislielāko taimiņu svars nepārsniedz 10 kg. Taimiņam West Wales Coracle Caught Sewin jābūt ar nevainojamu lāsumojumu, regulāras formas asti, spurām un galvu; zivs ķermenis ir resns, šķērsgriezumā ieapaļš. Astes spuras šķēlums parasti ir stūrains vai izliekts. Astes stumbrs ir plats, augšžokļa gali sniedzas aiz acu aizmugurējās malas. Tā kā zvejā ar pītām laivām tiek nozvejoti atsevišķi īpatņi, nevis daudzi taimiņi vienlaikus, West Wales Coracle Caught Sewin ir mazāk ķermeņa bojājumu un deformāciju kā citiem taimiņiem, kuri audzēti saimniecībās vai nozvejoti ar dreifējošiem tīkliem. Tas uzlabo taimiņu West Wales Coracle Caught Sewin garšas īpašības, jo tiem ir neskarta, stingra gaļa un blīva konsistence.

Termiski apstrādātiem taimiņiem West Wales Coracle Caught Sewin ir maiga, izsmalcināta garša, kura atgādina sviestu un kurā jaušama viegla riekstu nianse, un tiem piemīt unikāls (delikāts un tīrs) svaigs aromāts.

Taimiņus West Wales Coracle Caught Sewin pārdod nesadalītus un galvenokārt svaigi nozvejotus, taču tos var pārdot arī saldētus.

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Taimiņiem West Wales Coracle Caught Sewin jābūt nozvejotiem, izmantojot seno tradicionālo metodi, proti, zveju ar pītām laivām, un tam jānotiek zvejas sezonā, kas atšķiras atkarībā no tā, kurā no trim Rietumvelsas upēm tiek zvejots:

— Taui (Tywi) – no 1. marta līdz 31. jūlijam,

— Taivi (Teifi) – no 1. aprīļa līdz 31. augustam,

— Tāfā (Taf) – no 1. marta līdz 31. jūlijam.

3.6. Īpaši noteikumi griešanai, rīvēšanai, iepakošanai u. c.

—

3.7. Īpaši noteikumi marķēšanai

—

4. Precīza ģeogrāfiskā apgabala definīcija

Turpinājumā aprakstīti apgabali, kuros zvejo Taui, Tāfas un Taivi upē Rietumvelsā.

Taui Upes daļa, kas atrodas starp iedomātu līniju, kura novilkta taisni pāri Taui upei no dzelzceļa sūkņu stacijas netālu no vecās skārdnīcas Valsts koordinātu tīkla (NGR) punktā SN 420205, un iedomātu līniju, kura novilkta taisni pāri Taui upei NGR punktā SN 394137.

Taivi Upes daļa, kas atrodas starp Kārdiganas (Cardigan) tiltu un Lehridas (Llechryd) tiltu.

Tāfa Upes daļa, kas sniedzas no tilta, pa kuru ved autoceļš A477 posmā Karmārtena–Pembruka (Carmarthen–Pembroke), līdz vietai, kas atrodas aptuveni 1,6 km upes lejteces virzienā aiz iedomātas līnijas, kura novilkta taisni pāri Tāfas upei no Wharley zemesraga līdz Ginst zemesragam.

5. Saikne ar ģeogrāfisko apgabalu

5.1. Ģeogrāfiskā apgabala specifika

Velsas taimiņi ir vietējiem apstākļiem pielāgojusies ģenētiskā līnija, pie kuras piederošas zivis aug ātrāk un dzīvo ilgāk nekā citu reģionu taimiņi. Tie izceļas ar lielāku ķermeņa vidējo masu un spēju nārstot secīgos gados. Velsā atrodas dažas visproduktīvākās taimiņu upes Britu salās. Salīdzinot 30 labākās taimiņupes Velsā pēdējos piecos gados, Taui un Taivi ierindojas 1. un 2. vietā. Tāfas, Taui un Taivi upē ir izcili labs ūdens, kura kvalitāti regulāri uzrauga un reģistrē Velsas Dabas resursu pārvalde. Visu triju upju avoti atrodas dziļi Kembrianu (Cambrian) vai Prizeli (Preseli) kalnos, un to sateces baseins atrodas lauku apvidū, kas izceļas ar to, ka tajā dominē zālāji un nav nekādu rūpniecības objektu. Taui un Taivi upes ir klasificētas kā īpaši aizsargājamas dabas teritorijas saskaņā ar ES Biotopu direktīvu. Piesārņojuma līmenis visās trīs upēs ir ļoti zems, un tām ir piešķirta “A” pakāpe, kas norāda, ka upēs ir “dabiskas ekosistēmas un iespējama ļoti laba lašu un karpu dzimtas zivju zveja.” Upes ūdens augstā kvalitāte ir faktors, kas labvēlīgi ietekmē nozvejoto taimiņu izmēru, neskarto stāvokli un nevainojamo lāsumojumu.

Zveja ar pītām laivām ir sens migrējošu zivju zvejas veids, un tā ir vienīgā likumīgā zvejas metode šajās Velsas upēs, kurās drīkst nozvejot taimiņus un pēc tam tos pārdot. Tā ir sena amata prasme, kas reģistrēta 11. gadsimtā (un agrāk) un kā dzīva tradīcija ir saglabājusies līdz pat 21. gadsimtam. Lai gan pītās laivas reiz tika plaši izmantotas visā Velsā, nu tās izmanto tikai Tāfā, Taui un Taivi. Šīs trīs upes ir vienīgā vieta Eiropā, kur joprojām notiek zveja ar tieši šā konkrētā veida pītajām laivām. Viens no zvejniekiem, kas mūsdienās Taui upē zvejo ar pītu laivu, nāk no ģimenes, kura šajā upē ar pītām laivām zvejo jau vairāk nekā 300 gadu. Velsas pītās laivas ir mazas ovālas laivas, kurām šķērsām pārlikts dēlis kalpo par sēdekli. Tās ir darinātas ar rokām no ošu un kārklu klūgām, un tām ir groza konstrukcija. Katrā pītajā laivā ir viens zvejnieks, kas vada laivu ar vienrokas airi. Zvejā ar Velsas pītajām laivām vienlaikus darbojas laivu pāris, starp kurām ir nostiepts tīkls. Zveja notiek galvenokārt naktī, lai taimiņi nevarētu redzēt ēnu, ko met pītā laiva vai tīkls, kas tiek virzīts tiem pretī.. Zveja ar Velsas pītajām laivām tiek stingri regulēta, proti, zvejot šajās upēs drīkst tikai konkrētos bēguma un plūdmaiņu apgabalos. Zvejas vietu robežas ir noteiktas zvejas nolikumos. Visiem zvejniekiem, kuri zvejo ar Velsas pītajām laivām, ir jāsaņem licence, un šajā zvejā izmantotos tīklus reglamentē tiesību akti.

Taimiņi uz nārsta vietām dodas, peldot tuvu upes gultnei un sekojot upes kontūrām. Šīs zināšanas zvejnieki ir uzkrājuši gadsimtu gaitā. Tīklu velk pa upes gultni, izmantojot nelielas svina gremdes. Tīklā iekļūst zivis, kas peld ne augstāk kā 18 collas virs upes gultnes, bet zivis, kas peld lielākā attālumā no grunts, nozvejotas netiek. Viena no svarīgākajām prasmēm, kas saistītas ar zveju ar pītām laivām un tīklu izgatavošanu, ir unikālā gremžu sistēma, kas nosaka pie tīkliem piestiprināmo svina gremžu skaitu un svaru. Gremžu sistēma ir sarežģīta, un tās pamatā ir Fibonači skaitļu sekvence. Šo prasmi apgūst praksē un nodod no paaudzes paaudzē.

Ir aizliegts zvejot un pēc tam pārdot taimiņus, kas ir iegūti ar jebkādu citu metodi, nevis zvejā ar pītām laivām. Tas palīdz nodrošināt visu taimiņu West Wales Coracle Caught Sewin uzraudzību un izsekojamību.

Makšķerēšanas sezona (tikai sporta nolūkā) sākas un beidzas vēlāk nekā sezona, kurā izmanto pītās laivas.

Ar makšķeri izvilktie taimiņi ilgāk ir atradušies upes dubļos un sanešos, tāpēc zivīm ir dūņaināka garša, turklāt krītošās lapas nereti iekrāso zivju gaļu, kamēr tās nekustīgi guļ upes lāmās. Zivju pasivitāte veicina rezervju izsīkšanu.

5.2. Produkta specifika

Taimiņi West Wales Coracle Caught Sewin ir migrējošas zivis, kuras spēj dzīvot gan saldūdens upēs, gan jūrā. Taimiņu dzīve sākas Taivi, Tāfas un Taui upē, pēc tam tie migrē uz jūru, lai tur barotos un augtu, un tad atgriežas dzimtajā upē, lai vairotos. Pateicoties migrācijas laikā nopeldētajam attālumam un jūrā pieejamajām barošanās vietām, kurās atrodama ļoti kvalitatīva barība, muskuļu tonuss savvaļas taimiņiem ir daudz labāks nekā saimniecībās audzētiem taimiņiem. Zivis barojas, tikai būdamas jūrā, un tieši barošanās laikā veidojas to enerģijas rezerves.

Migrācijas peldējuma laikā attīstās muskuļu tonuss, un tā rezultātā veidojas blīva konsistence un stingra gaļa bez pārmērīga tauku slāņa. Šīs īpašības palīdz saglabāt zvejas metode, kas nodrošina to, ka zivis tiek nozvejotas izcilā stāvoklī, proti, bēguma laikā upes plūdmaiņu ūdeņos, tiklīdz tās ir iepeldējušas upju sistēmā un pirms tās ir ilgu laiku pasīvi uzturējušās upes vidē un to rezerves ir izsīkušas. Tāpēc taimiņiem West Wales Coracle Caught Sewin ir maiga, izsmalcināta garša, kura atgādina sviestu un kurā jaušama viegla riekstu nianse, un tiem piemīt vienreizējs (delikāts un tīrs) svaigs aromāts, bet to gaļai ir stingra un blīva konsistence.

Zvejā ar pītām laivām izmanto tīklus, kuru linuma acis nav mazākas par 10 cm, un tas nozīmē, ka mazāki taimiņi izkļūst no tīkla un tiek nodrošināta zvejas ilgtspēja. Makšķerējot var iegūt arī mazākus taimiņus.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

AĢIN pieteikums pamatojas uz specifiku, kas piemīt šim unikālajam, kvalitatīvajam produktam, kura raksturīgās īpašības ir saistītas ar šādiem faktoriem:

— to saldūdeņu kvalitāti, kuros zivis nāk pasaulē un atgriežas, lai vairotos,

— migrācijas ceļu, kuru savvaļas zivis nopeld, būdamas jūrā,

— ļoti kvalitatīvo barību, kas atrodama barošanās vietās jūrā. Zivis barojas, tikai būdamas jūrā, un tieši tur veidojas to enerģijas rezerves, kas uzkrājas muskuļaudu olbaltumvielu veidā,

— faktu, ka zveja ar pītām laivām ir unikāla tradicionāla zvejas metode, ar kuru zivis tiek nozvejotas pa vienai nevainojamā stāvoklī, tiklīdz tās no jūras ir iepeldējušas upju sistēmā un pirms to enerģijas rezerves ir izsīkušas. Taimiņu West Wales Coracle Caught Sewin svaigumu apliecina tas, ka ķidāšanas laikā to gremošanas traktā joprojām var atrast jūrā uzņemtās barības sastāvdaļas, piemēram, tūbītes.

Iepriekšminētie faktori palīdz nodrošināt to, ka šīs zivis ir nevainojams, svaigs produkts ar stingru gaļu un izcilu muskuļaudu kvalitāti, ar augstu muskuļaudu olbaltumvielu un eļļas saturu, taču bez pārmērīga tauku slāņa. Šīs īpašības atspoguļojas zivju garšas īpašībās, proti, tiem ir neskarta, stingra gaļa un blīva konsistence, bet pēc termiskas apstrādes piemīt maiga, izsmalcināta garša, kura atgādina sviestu un kurā jaušama viegla riekstu nianse, un tiem piemīt vienreizējs – delikāts un tīrs – svaigs aromāts.

Lai gan Velsas pītās laivas reiz tika plaši izmantotas visā Velsā, nu tās izmanto tikai Rietumvelsas upēs Tāfā, Taui un Taivi. Viena ģimene, kas mūsdienās ar pītām laivām zvejo Taui upē, ar šādu zveju nodarbojas jau vairāk nekā 300 gadu.

Zveja ar Velsas pītajām laivām tradicionāli tiek piekopta jau kopš 19. gadsimta sākuma. Tā ietver daudzas prasmes, kas tiek pārmantotas no paaudzes paaudzē, piemēram, pīto laivu izgatavošana, tīklu izgatavošana, zināšanas par to, kuros plūdmaiņu apgabalos zvejot, un spēja “lasīt” upi un ņemt vērā tādus faktorus kā upes dziļums (atkarībā no plūdmaiņu ūdeņiem), plūdmaiņas un vēja apstākļi. Zveja ar pītām laivām prasa lielu stūrēšanas un navigācijas prasmi un precizitāti, jo vienlaikus jākontrolē tīkla pozīcija un jāsaglabā peldspēja. Zvejnieku prasmi vēl vairāk izceļ fakts, ka zveja ar pītām laivām notiek galvenokārt naktī. Tradicionāli Velsas pītās laivas ir darinātas ar rokām no ošu un kārklu klūgām, un tām ir groza konstrukcija. Lai gan to konstrukcija un izgatavošanas metode gadsimtiem ilgi ir palikusi nemainīga, modernu materiālu izstrāde tagad ir pavērusi iespējas to ražošanā izmantot katūnu, buraudeklu un stiklšķiedru.

Taimiņi West Wales Coracle Caught Sewin ir kvalitatīvs produkts, kas ir sinonīms Velsas kulinārajam mantojumam un pārtikas kultūrai un ko izmanto daudzi šefpavāri un gastronomi. Pīto laivu zvejas sezonā zivis kā sezonāls produkts regulāri parādās ēdienkartēs slavenos vietējos sabiedriskās ēdināšanas uzņēmumos, un tās ir iecienījuši gan vietējie iedzīvotāji, gan tūristi. Taimiņus West Wales Coracle Caught Sewin bieži pārdod kūpinātā veidā, un tādi tie nonāk prestižos pārtikas veikalos Londonā un visā Apvienotajā Karalistē. Patlaban šos taimiņus tirgo tādu Londonas veikalu pārtikas nodaļās kā Harrods un Fortnum & Mason.

Endrjū Laks (Andrew Luck), Taui upes apkaimes šefpavārs:

“Kā pavāram man vienmēr ir aizraujoši sagaidīt sezonas pirmos taimiņus West Wales Coracle Caught Sewin, kad tie svaigi tiek izcelti no pītajām laivām Rietumvelsā. Šie taimiņi lieliski atbilst pavāru vajadzībām – ne tikai savas unikālās svaigās garšas un blīvās konsistences dēļ, bet arī tāpēc, ka tiem ir savs stāsts un ar to saistītā vēsture un tradīcijas. Man ir prieks piedāvāt šīs zivis ēdienkartē un skaidri zināt, tieši no kurienes nāk šis kvalitatīvais produkts. Taimiņš West Wales Coracle Caught Sewin ir izcila zivs, kura, būdama kūpināta vai termiski apstrādāta, var atklāt savu patieso daudzveidību.”

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

https://www.gov.uk/government/publications/protected-food-name-west-wales-coracle-caught-sewin-pgi

(1) OV L 343, 14.12.2012., 1. lpp.

(2) Aizstāta ar Regulu (ES) Nr. 1151/2012 (OV L 93, 31.3.2006., 1. lpp.).

(3) Skatīt 2. zemsvītras piezīmi.